钦定古今图书集成/明伦汇编/氏族典/第203卷 > 高琳
## 钦定古今图书集成/明伦汇编/氏族典/第203卷 > 高琳

按《周书高琳传》，琳字季珉，其先高句丽人也。五世祖
宗归魏，拜第一领民酋长，赐姓羽真氏。祖明，父迁，仕
魏，咸亦显达。琳母尝祓禊泗滨，遇见一石，光彩朗润，
遂持以归。是夜梦见一人，衣冠有若仙者，谓其母曰：
“向所将来之石，是浮磬之精，必生令子。”其母惊寤，俄
而有娠，及生，因名琳，字季珉。魏正光初，起家卫府都
督，以功转统军。又从尔朱天光破万俟丑奴，功最，除
宁朔将军、奉车都尉。后随天光败于韩陵山，琳因留
洛阳。魏孝武西迁，从入关，为齐神武所追，拒战有功，
封钜野县子。大统初，进爵为侯，转龙骧将军。顷之，授
直阁将军，迁平西将军，加通直散骑常侍。三年，从太
祖破齐神武于沙苑，转安西将军，进“爵为公，累迁卫
将军、银青光禄大夫、右光禄大夫。四年，从战河桥，勇
冠诸军，拜太子左庶子。寻以本官镇玉壁，复从太祖
战邙山，除正平郡守，加大都督，进使持节、车骑大将
军、仪同三司、散骑常侍，除鄜州刺史，加骠骑大将军、
开府仪同三司、侍中。”孝闵帝践阼，进爵犍为郡公。武
成初，征吐谷浑，以勋别封一子许昌县公，除延州刺
史。保定初，授梁州总管、十州诸军事。天和二年，徙丹
州刺史。三年，迁江陵总管。入朝，进授大将军，仍副卫
公直镇襄州。六年，进位柱国。建德元年，薨，时年七十
六。赠本官，加冀定齐沧州五州诸军事、冀州刺史，谥
曰襄。